***NÓRÁP ÖNKORMÁNYZAT***

***KÉPVISELŐ-TESTÜLETE***

***8591 Nóráp Kossuth utca 48.***

***Szám***: Pk/73-2/2024.

***Jegyzőkönyv***

***Készült***: Nóráp Község Önkormányzat képviselő-testületének 2024. február 12-én 18.00 órakor megtartott nyilvános testületi ülésről.

***Az ülés helye: Polgármesteri Hivatal***

Nóráp Kossuth utca 48.

***Jelen vannak***: Horváth József Csaba polgármester

Kereszt Roland alpolgármester

Merész Géza

Tóth Orsolya képviselők (4 fő)

Berki-Varga Petra képviselő távolmaradását előzetesen bejelentette.

Tanácskozási joggal részt vett: Kissné Szántó Mária jegyző

Lakosság részéről 5 fő érdeklődő volt.

(jelenléti iv a jkv. 1. melléklete)

**Horváth József Csaba polgármester** köszöntötte a képviselőket, Megállapította, hogy az 5 fő képviselőből 4 fő megjelent, az ülés határozatképes, azt megnyitotta.

Javasolta az alábbi napirend elfogadását, a kiküldött meghívóban foglaltaknak megfelelően.

(meghívó a jkv. 2. melléklete)

**Napirend**

1. Az Önkormányzat 2024. évi költségvetésének elfogadása
2. Zöldterület karbantartási szerződés 2024. évi megújítása vállalkozói ajánlat szerint
3. Pápai Rendőrkapitány támogatási kérelme
4. Vegyes ügyek: polgármesteri beszámolók: MFP pályázat állása/hiánypótlás, Leader 2022. évi pályázat állása/hiánypótlás, Országfásítási pályázat problematikája, tervezett fakitermelési munkák állása, Gondosóra igények állása, Közigazgatási Minisztérium EU kérdőív, KATKER Kft. szeméttároló teljesítés, háziorvosi ellátottakról szóló központi adatszolgáltatás, " Az év körzeti megbízottja" elismerésre történő felterjesztési támogatás, Idősklub 2024. évi  gazdálkodása, Országház látogatás és Téli vigasság program  értékelése.

A képviselők a napirendi javaslatot egyhangúlag elfogadták, más napirendre javaslat nem volt.

**Napirend tárgyalása:**

**1.) Az Önkormányzat 2024. évi költségvetésének elfogadása**

**Előadó:** **Horváth József Csaba polgármester**

**Horváth József Csaba polgármester** polgármester megállapította, hogy a képviselők a napirend anyagát – a költségvetési rendelet tervezetet – a meghívóval együtt kézhez kapták. Szóbeli kiegészítésként elmondta, hogy a normatív támogatási összeg – az előző évhez képest – csökkent. A közművelődési célú támogatás még az alkalmazott bérét sem fedezi. Bízik benne – az alacsonyabb támogatási összegek ellenére – idén sem csökken a rendezvények száma, minősége, támogatásokból, hozzájárulásokból megvalósíthatók. Részletesen ismertette a tervszámokat.

Stankovics András helyi lakos felvetette, hogy – mivel a községben több mezőgazdasági vállalkozó van – érdemes lenne összehívni őket megbeszélésre, támogatás kérésére.

Több hozzászólás nem volt, a képviselők a tervezettel egyetértettek, a polgármester kérte a szavazást.

Nóráp község Önkormányzat Képviselő-testülete 4 igen szavazattal - ellenszavazat és tartózkodás nélkül – az alábbi rendeletet alkotta:

**Nóráp Község Önkormányzata Képviselő-testületének**

**1/2024. (II. 14.) önkormányzati rendelete**

**az Önkormányzat 2024. évi költségvetéséről**

(A rendelet jegyzőkönyv 4. melléklete)

**2.)Zöldterület karbantartási szerződés 2024. évi megújítása vállalkozói ajánlat szerint**

**Előadó: Horváth József Csaba polgármester**

**Horváth József Csaba polgármester** szóbeli előterjesztésben ismertette a napirendet. A vállalkozó – Györkös Ádám ev. - a megemelkedett üzemanyag- és egyéb költségekre tekintettel az elmúlt évhez képest az alkalmankénti fűnyírásra a községben 10 ezer forint emeléssel adta az ajánlatot, az eddig 80 ezer forint helyett 90 ezer forint lenne az ajánlat. A temető, illetve az un. „almáskert” nyírásánál 55 ezer forint az alkalmankénti ajánlat. Utóbbinál javasolja, hogy az „almáskertet” saját maguk nyírják, így a temető nyírása 40 ezer forint lenne alkalmanként. Mindkét esetben havi kétszeri fűnyírást rendelnének meg.

**Merész Géza képviselő** véleménye szerint a fűnyírásra a temetőnél havi 1 alkalom elég lenne.

**Horváth József Csaba polgármester** a havi kétszeri fűnyírást szükségesnek tartaná, különösen a parlagfű elterjedésének megakadályozására.

A képviselők egyeztették a véleményeket, s közösen eldöntötték, hogy a faluban havi kétszer, a temetőnél havi 1 alkalommal rendelik meg a fűnyírást.

Fentiekkel kapcsolatban a polgármester kérte a képviselőket szavazásra:

Nóráp község Önkormányzat képviselő-testülete 4 igen szavazattal – ellenszavazat és tartózkodás nélkül – az alábbi határozatot hozta:

**5/2024. (II.12.) KT határozat**

Nóráp Község Önkormányzat Képviselő-testülete 2024. évre a zöldterületek karbantartására vállalkozói szerződést köt Györkös Ádám egyéni vállalkozóval. A szerződés alapján a faluban lévő zöldterületek nyírása áprilistól októberig havi 2 alkalommal, a temető nyírása havi 1 alkalommal történik.

A képviselő-testület felhatalmazza a polgármestert a vállalkozási szerződés aláírására.

**3.) Pápai Rendőrkapitány támogatási kérelme**

**Előadó: Horváth József Csaba polgármester**

**Horváth József Csaba polgármester** megállapította, hogy a képviselők a Pápai Rendőrkapitányság levelét a meghívóval együtt kézhez kapták. (jkv. 5. melléklete) Szóbeli kiegészítésként elmondta, hogy a támogatás személyi juttatásra, és (vagy) tárgyi eszköz beszerzésre is adható. A személyi juttatásra nyújtott támogatás esetén a bűnmegelőzési célú közterületi órák emelése történik, a közterület fokozott ellenőrzése érdekében.

Javaslata 40.000 Ft támogatás biztosítása személyi juttatásra, mégpedig – tekintettel az önkormányzat szűkös anyagi helyzetére – 2 részletben, félévente.

**Merész Géza képviselő** a támogatás összegének emelését javasolta.

A képviselők a polgármester javaslatával értettek egyet.

A polgármester kérte a képviselőket a szavazásra: összesen 40.000 Ft támogatást biztosítanak 2 részletben (Az első részletet a megállapodás aláírását követően, a második részletet a második félévben, júliusban utalják át. ) 20-20 ezer forint összegben, személyi juttatásra:

Nóráp község Önkormányzat Képviselő-testülete 4 igen szavazattal – ellenszavazat és tartózkodás nélkül – az alábbi határozatot hozta:

**6/2024. (II.12.) KT határozat**

Nóráp község Önkormányzat Képviselő-testülete a Pápai Rendőrkapitányság részére 2024. évben 40.000 Ft támogatást biztosít, személyi juttatásra. A támogatás átutalása két részletben történik: 20.000 Ft-ot a megállapodás aláírását követően, 20.000 Ft-ot 2024. júliusban utal át támogatott számlájára.

Nóráp község Önkormányzat Képviselő-testülete hozzájárul nevének, címének, adószámának kezeléséhez.

Utasítja a képviselő-testület a polgármestert, hogy a döntésről a Pápai Rendőrkapitányságot értesítse.

**Felelős:** polgármester

**Határidő:** 2024. február 25.

4.) **Polgármesteri beszámolók**: MFP pályázat állása/hiánypótlás, Leader 2022. évi pályázat állása/hiánypótlás, Országfásítási pályázat problematikája, tervezett fakitermelési munkák állása, Gondosóra igények állása, Közigazgatási Minisztérium EU kérdőív, KATKER Kft. szeméttároló teljesítés, háziorvosi ellátottakról szóló központi adatszolgáltatás, " Az év körzeti megbízottja" elismerésre történő felterjesztési támogatás, Idősklub 2024. évi  gazdálkodása, Országház látogatás és Téli vigasság program  értékelése

A napirend keretében **Horváth József Csaba polgármester** tájékoztatta a képviselőket az aktuális eseményekről:

A Magyar Falu pályázat keretében benyújtásra került a pályázat a nyílászárók cseréjére, klíma szerelésre, két hiánypótlási felhívás volt, mindkettőt határidőben teljesítették.

A 2022. évi falunapi programhoz elnyert támogatásnál (Leader keretében megvalósított) hiánypótlási felhívást kaptak, teljesítették, bízik benne a támogatási összeg is rövidesen megérkezik.

Tájékoztatta a képviselőket, hogy az országfásítási programban nem sikerült pályázni, nagyon hamar elfogytak az igényelhető facsemeték.

A már korábban tervezett fakitermelési munkák rövidesen kezdődnek, a vállalkozó az engedélyeket beszerzi és megkezdi a munkát.

Gondosóra igényeket felmérték, 11 igény került benyújtásra, de természetesen továbbra is van lehetőség igényelni, ebben segítséget nyújtanak.

Tájékoztatta a képviselőket, hogy a fitness parkot telepítő KAT-KER Kft szeméttárolót ajándékozott a településnek, melyet a játszótéren helyeznek el.

Értékelték a januárban szervezett Országházi látogatást, mely sikeres volt, illetve a „Téli vigasság” rendezvényt is.

Elmondta, hogy idén is szeretnék folytatni a falu virágosítását.

Tájékoztatta a képviselőket, hogy a körzeti megbízottat elismerésre terjesztették fel, az „Év körzeti megbízottja” címre, az elismerést Nóráp község Önkormányzata is támogatta, a körzeti megbízott munkájával maximálisan elégedettek.

A tájékoztatást követően a polgármester kérte Tóth Orsolya képviselőt a nyugdíjasklub elmúlt évi tevékenységéről történő tájékoztatásra.

**Tóth Orsolya képviselő** ismertette az elmúlt év programjait – csak töredékév volt, hisz a második félévben alakultak, de sok programot szerveztek, az önkormányzati rendezvényeken is aktív résztvevők voltak.

Elmondta továbbá, hogy a „NETE” azaz a faluban működő civil egyesület a Tesco által kiírt pályázaton 100 ezer forintot nyert, melyből tanösvényt szeretnének kialakítani. Ennek megvalósítása folyamatban van, március 31-e a határidő.

Több napirend nem volt, a képviselő-testület nyilvános ülését a polgármester 19.45 órakor bezárta.

K.m.f.

Horváth József Csaba Kissné Szántó Mária

polgármester jegyző